**ГОДИШЕН ОТЧЕТ   
ЗА ДЕЙНОСТТА НА НЧ „СВЕТЛИНА 1939” гр. ПОМОРИЕ ПРЕЗ 2020Г.**  
**Уважаеми госпожи и господа,   
Уважаеми членове на НЧ "Светлина 1939" гр.Поморие,  
Скъпи гости, съграждани, приятели и съмишленици,**

Изключително сериозна и отговорна е ролята на Читалищата в развитието на културния сектор в нашата страна. ЮНЕСКО оцени по достойнство тази уникалност, която извежда създадената култура от народа и за народа като приоритет, защото българското читалище е духовно средище на местната общност, територия за култура и творчество, място за обществен дебат и споделяне на ценности.   
 Отчетът за 2020г. е отчет на една трудна за читалището ни творческа и финансова година, породена от световната здравна криза, свързана с пандемията от „Ковид 19”.   
Загубите за нас, от този факт, са в най-различна посока – нереализирани репетиции и театрални постановки, загуби на такси и услуги, пропуснати ползи за самодейните дейци, художествените ръководители на школи, групи, състави….Но тъжната истина е, че пренебрегвайки културата в този критичен момент, ще се изправим пред още по-лоши последствия за бъдеще.   
Защото културата не е лукс! Тя се е превърнала във все по-голяма необходимост за всички нас.  
А каква бе 2020 г. за НЧ ”Светлина 1939” гр. Поморие?  
След направените анализи и отчети, съпоставяйки ги с предходните години, става ясно, че не успяхме да реализираме всички планувани събития по културния си календар, както и да разгърнем една по-мащабна дейност за обучение, и творческа изява на участниците в нашите дейности, по обективни причини. Въпреки това обаче, не допуснахме и срив в работата си.  
 В тази така сложна и трудна обстановка, продължихме пътя си**,** благодарение на разбирането на колегите си, на ръководството на читалището, на родителите на нашите възпитаници**.**

**СЪДЪРЖАНИЕ НА ОТЧЕТА:**  
1. Приоритети;  
2. Дейности и направления в работата ни през 2020г.;  
3. Инициативи , Проекти, Партньори;  
4. Обучения, Семинари, Форуми;   
5. Изпълнение на културната програма; Отличия и награди;  
6. Управление на читалището; Административна и стопанска дейност;  
7. Планиране, финансиране, отчетност;  
8. Перспективи и опасения за бъдещото развитие

**1 т. ПРИОРИТЕТИ В РАБОТАТА НИ СА:**

- Институционално укрепване на читалищата като самоуправляващи се културно-просветни граждански сдружения на основата на действащото българско законодателство;

- Разширяване обхвата, съдържанието и партньорството за осъществяване на Национална обучителна програма, насочена към повишаване квалификацията на кадрите в читалищата и постигане на по-добър мениджмънт в тяхната работа;   
Разширяване съдържателния и социалния обхват на читалищната дейност за привличане на по-широк кръг от населението, в това число малцинствените общности, маргинализираните групи, хората с увреждания и др.;

- Усъвършенстване на механизма за финансиране на читалищата, разпределянето на държавната и общинските субсидии и осъществяването на обществен контрол;

- Технологично обновяване на читалищната дейност, на базата на защитени програми и проекти:  
- насърчаване на четенето и повишаване на грамотността, формиране на умения за търсене и ползване на информация у децата и учениците, изграждане на навици за непрекъснато самообразование на възрастните;

**2т. Дейности и направления през 2020г.;**

* Поддържаме библиотеката, която е обществена, с присъщите й библиотечно – информационни дейности;
* Организираме школи по изкуствата и провеждаме курсове за езикови обучения – ДМШ – по пиано, китара, солфеж, вокална група, театър, рисуване;
* Провеждаме празници, чествания, концерти, фестивали, конкурси; свързани с културния календар на читалището и на Община Поморие;
* Организираме празнични изяви, съвместно с други организации и институции на местно, регионално, национално и международно ниво;
* Осъществяваме и други дейности, насочени към деца и ученици, както и към родителите им, свързани с пълноценното осмисляне на свободното им време;
* Развиваме дейности, в полза на хората от месната общност, без оглед на тяхната социална, религиозна и етническа принадлежност;
* Предлагаме условия за публичен достъп до глобалното информационно общество и информационните технологии, чрез Интернет-комуникация, Уеб-библиотека, компютърно образование и компютърни услуги;
* Разработваме и осъществяваме инициативи /проекти/ за общностно, местно развитие, в които читалището ни е водеща, или партнираща организация;
* Изграждаме добри взаимоотношения и си сътрудничим с месната власт, общинската администрация, други НПО, културни институции;
* Извършваме и други дейности, подпомагащи институционалното развитие и обогатяване на читалищната ни организация.

**3 т. ИНИЦИАТИВИ , ПРОЕКТИ, ПАРТНЬОРИ;  
  
РАБОТА ПО ПРОЕКТИ**Обогатяването и модернизирането на читалищната среда, както и партньорството с различни културни институции, цели повишаване качеството на обучение и възпитание, в различни културни среди и пространства. Осъществяват се инициативи, програми и проекти за разширяване на интересите на хората към литературното наследство, българската идентичност, култура и  традиции.  
Съвместно със Сдружение „Европа и Ние” участвахме в обучения, семинари и трансграничен обмен по проекта **“Съвместната ценност Черно море – да помогнем на света да диш**а”, финансиран с помощта на ЕС чрез Програма за трансгранично сътрудничество ИНТЕРРЕГ-ИПП България – Турция 2014-2020 CCI NO 2014TC16I5CB005.  
С изпълнението на дейностите му се определиха координатите на зоните с морска трева в заливите на Инеада и Поморие, както и се осигури достъп до тях, чрез мобилно приложение. Повиши се информираността на рибарите чрез предоставяне на информация за зоните с морска трева, която подпомага дишането и храненето на рибите. Така ще се опазват местообитанията, което пък ще подпомогне и производството на кислород, чрез съхраняване на морските треви.   
Друг екологичен проект, в който читалището ни бе партньор и участник бе **„Съвместни инициативи за опазване на Европейската червена горска мравка от изчезване”**с водещ партньор „Фондация за опазване на дивата природа DAYKO”, Р.Турция.   
С изпълнение на дейностите му се подобри капацитета на участниците за опазване на околната среда, устойчивото използване и управление на общите природни ресурси, чрез инициативи за сътрудничество в трансграничния регион.  
**След кандидатстване по проекта на МК „БЪЛГАРСКИТЕ БИБЛИОТЕКИ” СЪВРЕМЕННИ ЦЕНТРОВЕ ЗА ЧЕТЕНЕ И ИНФОРМИРАНОСТ**”, успяхме да  
обогатим библиотечния фонд на читалищната си библиотека, закупувайки нова художествена литература, за деца и възрастни. Проектът бе на стойност **3950лв**.  
**ОБУЧЕНИЯ :**Завършихме работата по проект „Обучение и заетост” ОПРЧР 2014-2020 към Агенцията по заетостта, Дирекция „Бюро по труда” гр. Поморие, с наетото лице Магдалена Петкова;   
Проведени бяха обучения по ОПРЧР - ключова компетентност и професионално обучение за офис секретари, счетоводство, библиотекознание; компютърно обучение;  
**ПАРТНЬОРИ през изминалата година бяха:**ПК”Св.Георги”; ТД ”Одринска епопея”; ДГ „Веселушко”, ОУ ”Хр.Ботев”; НЧ ”Л.Каравелов 1940” гр.Бургас; Отдел „Култура”община Бургас; СНСЦ „Граждани за Поморие”; СНСЦ ”Европа и ние”;Фондация ”25 века Поморие”;

**4т. ОСЪЩЕСТВЕНА КУЛТУРНА ПРОГРАМА:**

Традиционно отбелязахме Бабинден **на 21.01**. с народно веселие и посещение на АГ отделението на МБАЛ гр. Поморие;  
**На 6.01.**поднесохме цветя пред паметника на Хр.Ботев, отбелязвайки 172-та годишнина от рождението на поета.   
**А на 2-ри юни** с венци и цветя, отдадохме почит на хилядите герои, пропили с кръвта си българската земя, в борбата за национална свобода и независимост;  
**На 2-ри март,Баба Марта гостува на децата от ДГ „ Веселушко” и ги закичи**  с мартенички, а вечерта с тържествен концерт чествахме 142-та годишнина от Освобождението на България**, а на 3-ти март** поднесохме цветя на паметните плочи;   
 След тази дата, от **13.03. до 11.05** всички планувани културни събития бяха забранени, а работата в читалището бе прекратена.   
След разпускане на мерките, и малко репетиции на сцената,

**на 29.06 2020 - ДТС “Светулка”** ни зарадва с премиерата на спектакъла си “Меко казано” по Валери Петров. Със записа на този спектакъл, участвахме в конкурсната програма **на театралния фестивал "Вълшебникът Театър" 2020 в гр. Севлиево през м. октомври.  
На 6-ти септември заедно с общ. администрация** и граждани на Поморие, отбелязахме **135-та годишнина от Съединението на България.  
16.09.2020 – в църквата Преображение Господне** връчихме поздравителен адрес на Венцислав Каравълчев, при освещаване иконата на св. Яков**.**В рамките на 3 дни, Бургас проведе **„Фестивал на младите в изкуството",** в който **на 17.10. 2020 беше поканена** китарната ни група, с преподавател Йордан Христозов и солистите от ДВГ "Слънчев ритъм", с музикален педагог Ради Джафарова Петрова. Едно ново и вълнуващо, музикално-поетичното събитие, в което изключително добре се представиха младите таланти на читалището ни и на Поморие! Благодаря сърдечно, както на участниците, така и техните ръководители!   
**В Деня на Народните будители – 1-ви ноември ДТС "Светулка**"навърши **25 годишен** юбилей, който не успяхме да честваме, но на тазидатаполучихме протокола от журито на **10-я юбилеен театрален фестивал "Вълшебникът Театъ**р”, в който Специалната награда на Община Севлиево се връчва на **Актьорите от "Меко казано"**, на Режисьорът Румяна Кралева, за сценографията и куклите - Лидия Атанасова и за музиката на Георги Минков. С тези награди и отличия усетихме като значим този сребърен юбилей за светулките и читалището ни.   
**На 29.10 2020,** по случай 80 год. от основаването на НЧ”Л.Каравелов 1949” гр. Бургас, колегите ни включиха в събитието си **„Кой пее под балкона**” ,Рок групата ни **”9 Бенд”** и солистите на **ДВГ „Слънчев ритъм”**с ръководители - Й.Христозов и Р.Джафарова- Петрова.   
За нас това бе висока оценка и добра възможност за изява и участие на възпитаниците ни, в тази трудна на събития година!  
От началото на **м. ноември 2020** започнахме обучение в две малки **групи по солфеж** с **преподавател Ралица Йорданова**. Участниците в тях са от музикалните ни школи, а обучението е задължителна част от подготовката за свирене на инструмент и вокално пеене.  
**Емил Николов** започна да преподава безплатни уроци **по вокално пеене,** които продължават и до днес.Един възпитаник на читалището ни, който стана доброволец в нашата работа, и на който благодарим безкрайно!  
И тъй като отново се удължиха мерките за КОВИД 19, замислената коледно-новогодишна програма не успя да се осъществи. Нашите специални поздрави и благопожелания за 2021г. отправиха в интернет пространството **Калина Биберова - от ДТС”Светулка”, Емил Николов - вокал и Дария Кръстева -пиано.**

**5т. УПРАВЛЕНИЕ НА ЧИТАЛИЩЕТО**

Читалищата са на гражданите, а не на настоятелствата и на читалищните служители.   
Онова, към което се стреми ръководството ни, е да го направи по-модерно и атрактивно. Искаме да създадем условия за разширяване на достъпа на гражданите до културни ни продукти, да насърчаваме неформалното и самостоятелно учене през целия живот, да предоставяме възможности за активен живот на възрастните хора,както и да насърчаваме културното многообразие, достъпа до информация и комуникации. Но основна задача си остава развитието на творческия потенциал и съхраняването на нематериалното ни културно наследство.

Популяризираме културните си прояви в социалните мрежи- Фейсбук, страницата на читалището и библиотеката ни, както и в сайта.  
 **Основен фактор за ефективната и пълноценна работа през годината бе** обезпечаването на дейността ни с кадри и подобрената материално-техническата база, и сграден фонд.   
**Нямаме липса на квалифицирани преподаватели**. Проблемът е в сформирането на групите, поради целодневната заетост при онлайн обучението им;  
За всички бе изготвен график и програма за индивидуално, или групово обучение;, Интензитетът на работа се промени, като същата спадна или нацяло се забрани.  
Поради извънредните обстоятелства, свързани с развитието и разпространението на корона вируса, бяха прекратени репетициите на всички състави и школи в НЧ"Светлина 1939", както и достъпа до библиотеката и интернет центъра от 13.03 до 13.05., спазвайки указанията на Министерството на здравеопазването, както и мерките предприети от Кмета на Община Поморие, и кризисния щаб!  
След тази дата, мерките имаха ограничителен характер, с който се съобразявахме, като не провеждахме мащабни културни събития.  
Годишното отчетно събрание се проведе на **25.06.2020г. /четвъртък / от 17.00 ч**., в театралния салон на читалището, при спазване на мерките.   
Заседанията на читалищното настоятелство бяха необичайни, по тел. и чрез съобщения в соц. Мрежа с председателя- Динка Генчева Божинова и **членовете** : Татяна Янева, Димитър Блажев, Елена Мурджева,Стоян Стаматов;  
**Членовете на Проверителна комисия**  в състав:  
Пламен Вътков **– Председател**, Кремена Лалева и Милко Минчев направиха проверка на ФСД за която ще докладват.  
**6т. АДМИНИСТРАТИВНА И СТОПАНСКА ДЕЙНОСТ:**

През 2020 г. ЧИТАЛИЩЕТО ни бе **вписано в**[**Регистъра на юридическите лица с нестопанска цел към Агенция по вписванията**](http://www.brra.bg/), след представения Годишен финансов отчет за 2019 г. и Годишен доклад за дейността ни;    
През 2020 г. извършихме така необходимия **външен ремонт на Арт - клуба, за който от години се молим на Общината за осигуряване на средства, или влючването им в строително-ремонтната програма на общината….Този път го направихме**  със собствени средства, но само външно, а сега предстои ремонт и на вътрешните зали;  
Поставихме **фирмен надпис** **и емблема** на читалищната сграда, необходими след приключване на санирането и, отново със собствени средства. На същия принцип  
**закупихме и оборудвахме с 2 бр. нови компютри интернет центъра, крайно необходими за работата на колегите.**  
Получихме дарения от новите книги за библиотеката от Валя Георгиева и Нина Липчева, сукман от Паунка Семова, музикален стол за пиано от Дария Кръстева; парично дарение от 150 лв. за ДТС”Светулка”.  
Извършена **бе проверка от ДФЗ,** в рамките на 3 дни от 11-до 13 май 2020г., за изпълнението на проекта по ремонтните дейности на сградата, и за устойчивото развитие на читалищната ни институция, въпреки ограничителните мерки;Резултатът бе отличен.  
В Програмата за развие за 2021г.предложихме на вниманието на Община Поморие нова културна инициатива, пилотен проект, който да получи финансиране от общинския бюджет.   
**„ Изкуство в пространството, или пространство за изкуството”**Проектът цели да представи иновативните идеи на млади творци и богата програма от събития, произведения на съвременното изкуство . Чрез тях да се постигне промяна в облика на градската среда и да се предостави възможност за комуникация с публиката.  
Основната локация да бъде централната част на градината, около читалищната срада, лятната сцена, както и локации около игрището, скайд парка, кафе «Трафик», подходите към градината. За съжаление , комисията по култура към ОС Поморие не подкрепи този проект, както и си позволи да намали финансирането на утвърдени, и мащабни събития, за 2021г. Тъжна картинка от хора, които никога не са присъствали на провеждането им Въпросът ни е, как същите тези хора дават зелена светлина на други подобни, но комерсиални идеи ? Ноооо, това е положението, това са нашите **«фактори», от които зависи финансирането на културния календар !** Чувстваме се ощетени и обидени от отношението към работата на читалище «Светлина 1939»! Явно тя е извън полезрението им.  
**7т. ПЛАНИРАНЕ, ФИНАНСИРАНЕ, ОТЧЕТНОСТ НА НЧ”СВЕТЛИНА 1939”**

Читалищата попадат в графа „делегирани държавни дейности” и средствата се предоставят от Министерството на финансите на общините, и не се включват в бюджета на Министерството на културата. Спазваме механизма за разпределение на държавната субсидия на база субсидирана численост на персонала, обезпечаващ читалищната дейност;   
Стандартът за една субсидирана бройка през 2020 г. бе в размер на 10440лв , а за 2021 год. е в размер на 11 484 лв.  
Субсидията по бюджета на общината за читалищна дейност се разпределя ежегодно между народните читалищата на територията на Община Поморие от общинска комисия, назначена със заповед на кмета, съгласно разпоредбите на чл.23, ал.1 от Закона за народните читалища.Същата заседава на 21.02.2020г.от 13.00ч. и състави протокол за разпределение на субсидията на база приети критерии за оценка и групиране на читалищата в шест категории и по населени места.  
Но з**а изминалата 2020 г. не сме получили никакви средствата**, както и не проведохме мероприятията, заложени в общинския културен календар, поради забрана за публични събития и липсата на финансиране. Кметът на Община Поморие ни уведоми с писмо, от 08.04.2020г , за преустановяване предоставянето на общинската субсидия за дейността. От края на м. октомври 2019г. до момента, не сме получили никаква финансова подкрепа от Община Поморие. На пълна самоиздръжка сме.  
**Източници на финансиране:**  
 -държавна субсидия;   
- приходи от собствена дейност – чл. внос, такси, дарения, наеми, работа попроекти, стопанска дейност-услуги за гражданите и др.;  
- общинска субсидия за подпомагане на дейността;  
- дарения  
**2. Чрез общинския бюджет:**

- капиталова програма - за извършване на неотложни ремонти по сградите на читалищата  
- допълваща общинска субсидия, за дейности по културния календар на читалището;  
- финансиране на прояви включени в общинския културен календар, по предложение на Дирекция „Образование, култура, хуманитарни дейности и спорт”, съгласно одобрения ни културен календар;  
**3. Чрез участие в проекти на европейски програми** **за развитие** за външно финансиране, в кампании за набиране на средства; доброволчески инициативи, обединени в различни каузи за подпомагане дейността на читалището.  
**Финансово счетоводната дейност** се осъществяваше от счетоводителя. Неговата работа се проверява от Проверителната комисия. Същата ще докладва за резултатите пред Общото събрание.   
 **8т. ПЕРСПЕКТИВИ И ОПАСЕНИЯ ЗА БЪДЕЩОТО НИ РАЗВИТИЕ, ПРЕЗ НАСТОЯЩАТА И   
СЛЕДВАЩА ГОДИНА:**

**Опасения:**  
На първо място е **несигурността**– както в краткосрочен, така и в дългосрочен план;  
**Нарушената връзка** с публиката;  
**Спада в участието в културни прояви,** заради нови правила и разпоредби, или икономическа рецесия;   
**Липсата на финансови ресурси** за развиване на нови форми на дейност, за които имаме разработени проектни идеи;  
Невъзможността да създадем **нови културни продукти през 2020** ще се отрази и на дейността **през 2021.** След падането на забранителните мерките, няма да има какво да се представи на публиката.  
Сцената на читалището ни е място за творческа изява, както на нашите възпитаници, така и на други културни институти и организации, **които за съжаление имат същите проблеми**.  
**Това отново води до опасения за активен културен живот и през 2021г.**.

**Перспективи:**  
Трябва да се търсят и създават**нови форми на съвместимост с публиката**.   
Местата за креативно изразяване трябва да се съживятс **изпълнения на улицата, от прозорците, градинки, зелени площи, нови публични пространства.**Освен концерти, може да се представят театрални постановки, филми, видео записи, онлайн концерти, или събития, но нямаме специалисти, с които да ги осъществим.   
Нашите възпитаници - музиканти, артисти, художници,певци, **отново трябва да бъдат заедно**, да се обучават, да участват, да могат да взаимодействат с публиката, и тази възможност откриваме в новата си проектна идея **„Изкуство в пространството, или пространство за изкуството”,  
която искаме и можем да осъществим!**

**ЗАКЛЮЧЕНИЕ:**

За да разчитаме на по-доброто си бъдеще, читалището ни трябва да насочи усилията си към разширяване и разнообразяване на дейността. Това означава, както да усъвършенства предлаганите продукти и услуги, и начина им на представянето на публиката, така и да провокира нов тип взаимоотношения между читалището и потребителите.   
Необходима е и активността на читалищното ръководство за привличане на нови членове, за разширяване на социалния и етническия състав, за търсене на нови форми за самоиздръжка и финансиране, каквито Законът за народните читалища ни предоставя.   
Да се активизира обмена на информация между самите читалища, както и този с органите, осъществяващи културната политика на местно, регионално, национално ниво.  
 Идеите ни трябва да се реализират в близките години, за да направим възможно спасяването на българската душа от заливащата ни чалга, субкултура, комерсиалност и липса на естетически критерии.   
Все повече чуждестранни консултанти, които работят по проблемите на българската културна политика, налагат мнението, че народните читалища не само не са изчерпали своята жизненост и функционалност, но и продължават да бъдат едно от основните културно-просветни средища в страната. Нека вървим заедно в утвърждаването ни като едно съвременно и модерно читалище, носител на иновативни идеи, реализирани културни събития, значими за обществения и културен живот на местната общност и на нашия град Поморие.  
 **БЛАГОДАРЯ ЗА ВНИМАНИЕТО!**

**Изготвил: Донка Китанова - секретар на НЧ”Светлина 1939” гр. Поморие**